16.6.2023
ET
Euroopa Liidu Teataja
C 214/85 Kolmapäev, 18. jaanuar 2023
14. rõhutab, et ebaseaduslik, põhjendamatu ja provotseerimata agressioonisõda Ukraina vastu on avaldanud tohutut mõju ülemaailmsele toiduga kindlustatusele, arvestades, et Ukraina on maailmas suuruselt viies teraviljaeksportija;
15. väljendab suurt muret Ukraina tuumarajatiste ohutuse pärast, sest sõja tõttu on need pidevas pommitamise ohus; nõuab, et EL, liikmesriigid ja rahvusvaheline üldsus looksid nende tuumarajatiste ümber ohutustsoonid;
ELi poliitika, vahendite ja diplomaatia tõhustamine, et kaitsta ja edendada inimõiguseid ja demokraatiat maailmas Naabruspiirkonna, arengu- ja rahvusvahelise koostöö instrument „Globaalne Euroopa“ ning inimõiguste ja demokraatia valdkondlik programm
16. nõuab, et EL kaaluks seda, kuidas edendada ja kõige paremini kohaldada inimõigustel põhinevat lähenemisviisi kõigis ELi vahendites ja strateegiates, et tugevdada ELi inimõigustealast välispoliitikat ning kohaneda areneva geopoliitilise olukorraga ja seda kujundada; rõhutab, et naabruspiirkonna, arengu- ja rahvusvahelise koostöö instrument „Globaalne Euroopa“, sealhulgas selle inimõiguste ja demokraatia valdkondlik programm, on üks peamisi ELi käsutuses olevaid vahendeid, et parandada inimõiguste olukorda kogu maailmas ning edendada vastupanuvõimelisi, kaasavaid ja demokraatlikke ühiskondi, võideldes samal ajal autoritaarsete režiimide mõju vastu; rõhutab, et kohalike kodaniku­ ühiskonna osalejate kaasamine on hädavajalik inimõiguste ja demokraatia kaitsmiseks nende riigis, ning kordab oma üleskutset kaasata nad täielikult kõigisse ELi asjakohastesse välistegevustesse; väljendab sellega seoses heameelt hindamatu abi üle, mida praegu antakse kodanikuühiskonna organisatsioonidele ja aktivistidele kogu maailmas naabruspiirkonna, arengu- ja rahvusvahelise koostöö instrumendi „Globaalne Euroopa“ inimõiguste ja demokraatia valdkondliku programmi ning Euroopa demokraatia rahastu raames; rõhutab, kui oluliseks peetakse naabruspoliitika, arengu- ja rahvusvahelise koostöö instrumendi „Globaalne Euroopa“ raames inimõiguste ja demokraatia edendamist rahvusvaheliste ja kohalike strateegiliste partneritega, muu hulgas ELi valimisvaatlusmissioonide vahendusel; rõhutab parlamendi rolli instrumendi programmitöö protsessis ning kutsub komisjoni ja Euroopa välisteenistust üles täiustama kogu asjakohase teabe õigeaegset jagamist, et parlament saaks oma aluslepingutes sätestatud rolli täita, eelkõige komisjoniga peetavate kõrgetasemeliste geopoliitiliste dialoogide raames; kutsub komisjoni ja Euroopa välisteenistust üles alustama parlamendiga dialoogi, et tagada selles valdkonnas olukorra paranemine;
17. rõhutab, kui oluline on pikaajaline planeerimine ning naabruspiirkonna, arengu- ja rahvusvahelise koostöö instrumendi „Globaalne Euroopa“ projektide ja algatuste jätkuv toetamine, eelkõige juhul, kui tegemist on konfliktidest, sõdadest ja loodusõnnetustest mõjutatud piirkondadega; kutsub komisjoni ja Euroopa välisteenistust üles integreerima demokraatia toetamist valdkondadevahelise prioriteedina naabruspoliitika, arengu- ja rahvusvahelise koostöö instrumendi „Globaalne Euroopa“ kõikidesse valdkondlikesse ja geograafilistesse programmidesse;
18. kordab oma nõudmist suurendada läbipaistvust naabruspoliitika, arengu- ja rahvusvahelise koostöö rahastamisva­ hendi „Globaalne Euroopa“ raames sõlmitud rahastamislepingute inimõigusi käsitlevate sätete osas ning täpsustada selliste lepingute täitmise peatamise mehhanisme ja tingimusi inimõiguste, demokraatlike ja õigusriigi põhimõtete rikkumise ning raskete korruptsioonijuhtumite korral; kutsub komisjoni üles hoiduma kolmandate riikide valitsustele antava eelarvetoetuse kasutamisest tegevustoetuseks, et teha koostööd riikidega, kus on tuvastatud inimõiguste ulatuslikud rikkumised ja inimõiguste kaitsjate represseerimine;
Euroopa Liidu inimõiguste eriesindaja
19. toetab täielikult Euroopa Liidu inimõiguste eriesindaja (edaspidi „ELi eriesindaja“) tööd, et edendada ja kaitsta inimõiguseid maailmas, luues kontakte kolmandate riikidega ja tehes koostööd sarnaselt meelestatud partneritega, ning tema olulist rolli, et muuta ELi inimõigustealane poliitika mõjusamaks, tehes pingutusi selle sidususe suurendamiseks; rõhutab vajadust tiheda koostöö järele ELi inimõiguste eriesindaja ning teiste riikide ja piirkondade ELi eriesindajate vahel, et seda järjepidevust veelgi parandada, ning nõuab ELi inimõiguste eriesindaja rolli suuremat nähtavust; rõhutab, kui oluline on, et ELi inimõiguste eriesindaja jätkaks koostööd rahvusvaheliste organisatsioonidega, sealhulgas ÜRO ja ÜRO Inimõiguste Nõukogu nimetatud eriraportööridega, ning teiste riikide inimõiguste eest vastutavate esindajate või saadikutega; nõuab, et ELi eriesindaja suhtleks avalikult rohkem üksikute inimõiguste kaitsjatega ning teeks tihedat koostööd ELi ja riigis asuvate kodanikuühiskonna organisatsioonide ja inimõiguste kaitsjatega; rõhutab, kui oluline on, et ELi riiklike ja piirkondlike olukordade eriesindajad suhtleksid riigi ametiasutustega inimõiguste kaitse ja üksikjuhtumite küsimustes; julgustab ELi inimõiguste eriesindajat tegema diplomaatilisi pingutusi, et suurendada ELi toetust rahvusvahelisele humanitaarõigusele ja rahvusvahelisele õigusemõistmisele;